Comissió de la Dignitat

              C. Rosselló 198, 4rt esquerra
              08008 Barcelona

Sra. Carmen Calvo
Ministra de Cultura
Ministerio de Cultura
Plaza del Rey 1,
Madrid 28071
								6 de marzo de 2007

Distingida Senyora Ministra,

	Us escrivim persones i representants d'entitats afectades pels expolis de documents realitzats per les forces franquistes a Catalunya. Estem informats que tècnics de la Generalitat van concloure en el mes d'octubre passat la fase d'identificació d'aquests documents, i que la seva devolució només depèn ara d'un procés de validació per part de la Comissió Tècnica que obra a instàncies de la Comissió Mixta Ministeri-Generalitat. La Llei estableix que, un cop complert aquest tràmit, el Govern espanyol ha de procedir al lliurament dels fons privats catalans a la Generalitat de Catalunya en el termini de tres mesos. Ara, gairebé sis mesos després de la conclusió dels treballs d'identificació preliminars, realitzats –ens consta– amb summa destresa per part de tècnics de la Generalitat, ens trobem davant d’una interrupció inexplicable en el procés de devolució que als afectats pels expolis resulta sorprenent i inquietant. Sobretot perquè ni tan sols se'ns ha marcat un termini per a aquesta anhelada devolució. 

El passat dia 4 de gener moria a Porqueres l'estimat amic i mestre Carles Fontserè, distingit artista català que va ser autor d'alguns dels més brillants cartells propagandístics de la guerra civil. En el dia d'avui –6 de març de 2007– la Generalitat de Catalunya li brinda un sentit homenatge a la Generalitat a la qual el col·lectiu d'afectats i la Comissió de la Dignitat ens adherim amb entusiasme. El més trist, el més indignant és que un home que va lluitar durant anys per veure realitzat el somni de la devolució dels seus materials espoliats en 1939 ja mai no ho veurà complert. És una tràgica circumstància que hauria de fer reflexionar tots els demòcrates. Trenta-dos anys després de la mort de l'últim dels tres més sanguinaris dictadors que van assolar l’Europa de segle XX, reivindicacions tan bàsiques com la devolució de documents, l'anul·lació de penes de mort o la investigació de les desaparicions i fosses comunes no han estat convenientment aclarides i afrontades. Sud-Àfrica, Alemanya i Itàlia van resoldre aquest tipus d'injustícies en pocs anys en recuperar la democràcia. En diversos fronts, l'Estat espanyol té seriosos deutes amb les víctimes de Franco, deutes que governs anteriors haurien d’haver saldat. No obstant això hem hagut de veure la ironia que determinades instàncies judicials de l'Estat hagin intervingut en processos contra dictadors i torturadors sud-americans mentre desatenen per complet les seves responsabilitats davant crims semblants perpetrats aquí entre nosaltres, amb el confusionisme polític i moral que això suposa. Senyora Ministra, per a evitar que hàgim de lamentar aquest tipus de pertorbacions i per a assegurar que les víctimes dels expolis vegin en vida la recuperació dels seus materials i documents, us preguem que doneu màxima celeritat a la seva devolució. 

El poble de Catalunya va haver de veure com passaven seixanta-sis anys abans que, al maig de 2005, l'Estat reconegués aquella injustícia juntament amb el dret de les víctimes a veure retornats els seus béns. Creiem que no hi ha cap raó avui per la qual no s’hagi de complir-se allò previst a la llei i que, sense demora, es procedeixi amb els passos establerts. Ni els processos electorals ni altres circumstàncies polítiques han d'interferir en el compliment de les obligacions de les administracions cap als ciutadans. La compensació per una injustícia comesa contra milers de ciutadans i entitats de Catalunya ha de ser una prioritat per a un govern democràtic. Pensem que en aquest context, el que puguin opinar i maldar per fer els nostàlgics de la dictadura franquista –camuflats o no– no ha de suposar cap mena de fre a la necessitat d'aquesta prompta restitució. 

Per tant, i considerant-lo tan factible com necessari, us demanem que a partir d'ara, sense demora, les dues administracions prossegueixin els treballs tècnics per a possibilitar, en el termini més breu possible, el lliurament dels fons particulars catalans a la Generalitat de Catalunya. Això s’ha de fer per a aconseguir que no hi hagi cap víctima més que desaparegui sense sentir la satisfacció de veure corregida aquesta ignominiosa injustícia que van patir ells i d’altres persones que ja no estan amb nosaltres i que tenim presents en la memòria.

Rebeu una cordial salutació,

Firmas individuales e familiares

Firmas de entidades,